Na temelju članka 11. stavka 2. Zakona o poticanju razvoja malog gospodarstva („Narodne novine“ broj 29/02, 63/07, 53/12, 56/13 i 121/16) i članka 30. Statuta Općine Kloštar Podravski („Službeni glasnik Koprivničko-križevačke županije“ broj 4/21), Općinsko vijeće Općine Kloštar Podravski na 12. sjednici održanoj dana 13. srpnja 2026. godine donijelo je
PROGRAM MJERA 
ZA POTICANJE RAZVOJA PODUZETNIŠTVA NA PODRUČJU OPĆINE KLOŠTAR PODRAVSKI ZA 2026. GODINU
I. OPĆE ODREDBE
Članak 1.
Ovim Programom mjera za poticanje razvoja poduzetništva na području Općine Kloštar Podravski (u daljnjem tekstu: Program) utvrđuju se ciljevi, korisnici, uvjeti, mjere, način dodjele te provedba potpora koje Općina Kloštar Podravski dodjeljuje radi poticanja razvoja malog gospodarstva.
Program predstavlja akt na temelju kojeg Općina Kloštar Podravski (u daljnjem tekstu: Općina) dodjeljuje potpore male vrijednosti u obliku bespovratnih financijskih sredstava (subvencija) kao nadopuna privatnom financiranju poduzetnika na području Općine Kloštar Podravski za 2026. godinu.
Članak 2.
Ciljevi ovog Programa su:
· poticanje razvoja postojećih poduzetnika,
· smanjenje troškova poslovanja,
· stvaranje povoljnijih uvjeta za obavljanje gospodarske djelatnosti,
· poticanje ulaganja u poslovne objekte,
· povećanje konkurentnosti poduzetnika na području Općine Kloštar Podravski.
Članak 3.
Sredstva za provedbu ovog Programa osiguravaju se u Proračunu Općine Kloštar Podravski za 2026. godinu.
Za provedbu Programa planirana su sredstva u ukupnom iznosu od:
20.000,00 EUR.
Sredstva se dodjeljuju do iskorištenja sredstava planiranih u Proračunu Općine Kloštar Podravski.
Potpore iz ovog Programa dodjeljuju se kao potpore male vrijednosti sukladno Uredbi Komisije (EU) 2023/2831 od dana 13. prosinca 2023. godine o primjeni članka 107. i 108. Ugovora o funkcioniranju Europske unije na de minimis potpore (Službeni list Europske unije, L 2023/2831, 15.12.2023. – u daljnjem tekstu: Uredba). Ukupan iznos potpora prema ovoj Uredbi koji se po državi članici dodjeljuju jednom poduzetniku ne smije premašiti 300.000,00 EUR tijekom bilo kojeg trogodišnjeg razdoblja.

II. KORISNICI POTPORA
Članak 4.
Korisnici potpora iz ovog Programa mogu biti:
· obrti,
· trgovačka društva,
· zadruge,
· druge pravne i fizičke osobe koje obavljaju registriranu gospodarsku djelatnost.
Korisnici moraju ispunjavati sljedeće uvjete:
· imati sjedište ili poslovnu jedinicu na području Općine Kloštar Podravski,
· imati podmirene obveze prema Općini Kloštar Podravski,
· imati podmirene obveze prema Republici Hrvatskoj,
· poslovati u skladu s važećim propisima.
Članak 5.
Potpore se ne mogu dodijeliti poduzetnicima:
· koji se nalaze u postupku stečaja, likvidacije ili prestanka poslovanja,
· koji imaju nepodmirene obveze prema Općini Kloštar Podravski,
· koji imaju nepodmirene obveze prema državnom proračunu,
· koji su dostavili neistinite podatke,
· koji su premašili dopušteni iznos potpore male vrijednosti.
III. MJERE POTICANJA
Mjera 1.
Sufinanciranje troškova komunalne naknade poduzetnicima
Članak 6.
Cilj ove mjere je smanjenje troškova poslovanja poduzetnika koji obavljaju registriranu gospodarsku djelatnost na području Općine Kloštar Podravski.
Općina Kloštar Podravski sufinancira dio troška komunalne naknade za poslovne prostore koji se koriste za obavljanje registrirane djelatnosti.
Potpora iznosi:
· do 50 % iznosa obračunate godišnje komunalne naknade,
· najviše 3.000,00 EUR po korisniku godišnje.
Potpora se dodjeljuje za trošak komunalne naknade nastao u 2026. godini.
Korisnik uz zahtjev dostavlja dokaz o obavljanju djelatnosti i dokumentaciju potrebnu za utvrđivanje iznosa komunalne naknade.
Mjera 2.
Sufinanciranje troškova elektroenergetskog priključenja
Članak 7.
Cilj ove mjere je poticanje ulaganja u poslovne objekte i smanjenje početnih troškova pokretanja ili proširenja poslovanja.
Prihvatljivi troškovi su:
· troškovi priključenja poslovnog objekta na elektroenergetsku mrežu,
· troškovi povećanja priključne snage,
· naknade operatoru distribucijskog sustava povezane s priključenjem.
Potpora iznosi:
· do 50 % prihvatljivih troškova,
· najviše 3.000,00 EUR po korisniku.
Prihvatljivi su troškovi nastali tijekom 2026. godine.
IV. POSTUPAK DODJELE POTPORA
Članak 8.
Potpore iz ovog Programa dodjeljuju se temeljem javnog poziva koji raspisuje općinski načelnik Općine Kloštar Podravski.
Javni poziv objavljuje se na službenoj mrežnoj stranici Općine Kloštar Podravski i na drugi odgovarajući način.
Javni poziv sadrži najmanje:
· naziv i svrhu mjere,
· prihvatljive korisnike,
· uvjete za ostvarivanje potpore,
· iznos raspoloživih sredstava,
· visinu potpore,
· popis potrebne dokumentacije,
· način i rok podnošenja zahtjeva.
Zahtjevi se obrađuju prema redoslijedu zaprimanja do iskorištenja sredstava osiguranih u Proračunu Općine Kloštar Podravski.

Članak 9.
Postupak obrade zahtjeva provodi Jedinstveni upravni odjel Općine Kloštar Podravski.
Jedinstveni upravni odjel provjerava ispunjavanje uvjeta iz ovog Programa, pregledava dostavljenu dokumentaciju te priprema prijedlog odluke o dodjeli potpore.
Odluku o dodjeli potpore donosi općinski načelnik Općine Kloštar Podravski.
Sredstva potpore isplaćuju se na poslovni račun korisnika nakon donošenja odluke o dodjeli potpore.
V. POTREBNA DOKUMENTACIJA
Članak 10.
Podnositelj zahtjeva dužan je uz zahtjev za dodjelu potpore dostaviti:
· ispunjeni obrazac zahtjeva,
· dokaz o registraciji gospodarske djelatnosti,
· dokaz o sjedištu ili poslovnoj jedinici na području Općine Kloštar Podravski,
· potvrdu Porezne uprave o podmirenim obvezama,
· potvrdu Općine Kloštar Podravski o podmirenim obvezama,
· dokaz o nastanku prihvatljivog troška,
· dokaz o plaćanju prihvatljivog troška, kada je primjenjivo,
· izjavu o korištenim potporama male vrijednosti (de minimis),
· broj poslovnog računa,
· drugu dokumentaciju koju zatraži Općina radi dokazivanja ispunjavanja uvjeta.
Općina Kloštar Podravski može zatražiti dodatnu dokumentaciju radi provjere opravdanosti i pravilnosti zahtjeva.
VI. KONTROLA NAMJENSKOG KORIŠTENJA SREDSTAVA
Članak 11.
Općina Kloštar Podravski zadržava pravo kontrole namjenskog korištenja dodijeljenih sredstava.
Korisnik potpore obvezan je omogućiti uvid u dokumentaciju vezanu uz ostvarenu potporu te dati sve potrebne podatke radi provedbe kontrole.
Ako se utvrdi da je korisnik ostvario potporu na temelju neistinitih podataka, da sredstva nisu korištena za odobrenu namjenu ili da nisu ispunjeni uvjeti iz ovog Programa, korisnik je dužan vratiti isplaćeni iznos potpore u roku koji odredi Općina Kloštar Podravski.


VII. ZAVRŠNE ODREDBE
Članak 12.
Za provedbu ovog Programa zadužuje se Jedinstveni upravni odjel Općine Kloštar Podravski.
Na pitanja koja nisu uređena ovim Programom primjenjuju se odredbe Zakona o poticanju razvoja malog gospodarstva, Uredbe Komisije (EU) 2023/2831 te drugi važeći propisi.
Članak 13.
Ovaj Program stupa na snagu prvog dana od dana objave u „Službenom glasniku Koprivničko-križevačke županije“.

